CELEX: 62013TN0084
Language: lv
Date: 2013-02-14 00:00:00
Title: Lieta T-84/13: Prasība, kas celta 2013. gada 14. februārī — Samsung SDI un citi/Komisija

13.4.2013   
            
            
               LV
            
            
               Eiropas Savienības Oficiālais Vēstnesis
            
            
               C 108/32
            
         Prasība, kas celta 2013. gada 14. februārī — Samsung SDI un citi/Komisija
   (Lieta T-84/13)
   2013/C 108/81
   Tiesvedības valoda — angļu
   
      Lietas dalībnieki
   
   
      Prasītājas: Samsung SDI Co. Ltd (Gyeonggi-do, Korejas Republika) Samsung SDI Germany GmbH (Berlīne, Vācija), Samsung SDI (Malaysia) Bhd (Negeri Sembilan Darul Khusus, Malaizija) (pārstāvji — G. Berrisch, advokāts, D. Hull, Solicitor, un L.-A. Grelier, advokāts)
   
      Atbildētāja: Eiropas Komisija
   
      Prasītāju prasījumi:
   
   
               —
            
            
               atcelt Komisijas 2012. gada 5. decembra Lēmuma C(2012) 8839, galīgā redakcija, lietā COMP/39.437 — Televizoru un datoru monitoru lampas — (turpmāk tekstā — “apstrīdētais lēmums”) 1. panta 2. punktu un 2. panta 2. punktu tiktāl, ciktāl tas attiecas uz prasītājām;
            
         
               —
            
            
               pakārtoti, daļēji atcelt lēmuma 1. panta 2. punktu tiktāl, ciktāl tas attiecas uz prasītāju līdzdalības televizoru krāsu lampu (turpmāk tekstā — “TKL”) pārkāpumā sākuma un beigu datumiem, un samazināt apstrīdētā lēmuma 2. panta 2. punktā prasītājām uzlikto naudas sodu;
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītājas izvirza trīs pamatus attiecībā uz TKL pārkāpumu. Attiecībā uz datoru monitoru krāsu kineskopu (turpmāk tekstā — “DMKK”) pārkāpumu prasītājas [arī] izvirza trīs pamatus.
   
               1)
            
            
               Ar pirmo pamatu tiek apgalvots, ka Komisija ir pieļāvusi kļūdu LESD 101. panta piemērošanā, konstatējot, ka ir noticis vienkāršs un turpināts pārkāpums, kas attiecās uz visu veidu TKL, visā pārkāpuma un visu Āzijā notikušo vienošanos norises laikā.
            
         
               2)
            
            
               Ar otro pamatu pakārtoti tiek apgalvots, ka Komisija ir kļūdījusies, nosakot prasītāju līdzdalības TKL pārkāpumā sākuma un beigu datumu, kā rezultātā aizliegtās vienošanās kopējais ilgums tika palielināts par vismaz sešpadsmit mēnešiem.
            
         
               3)
            
            
               Ar trešo pamatu tiek pakārtoti apgalvots, ka Komisijas lēmums nepiešķirt prasītājām maksimālo 50 % samazinājumu par sadarbību ir pamatots ar nepareiziem faktiem un ir acīmredzami kļūdains.
            
         Attiecībā uz DMKK pārkāpumu prasītājas izvirza šādus pamatus:
   
               1)
            
            
               Ar pirmo pamatu tiek apgalvots, ka Komisija ir pārkāpusi tās paskaidrojošās pamatnostādnes (1), iekļaujot DMKK pārdevumus, kas piegādāti Samsung Electronics Eiropā, pārdevumu vērtībā naudas sodu aprēķināšanai, neraugoties uz to, ka šo pārdošanu konkurss pilnībā notika Korejā.
            
         
               2)
            
            
               Ar otro pamatu tiek apgalvots, ka Komisija ir pārkāpusi tās paskaidrojošās pamatnostādnes, naudas soda aprēķināšanai ņemot vērā vidējo gada apgrozījumu visā pārkāpuma laikposmā, tādējādi atkāpjoties no noteikuma, ka tiek ņemts vērā pilns pārkāpuma pēdējais uzņēmējdarbības gads.
            
         
               3)
            
            
               Ar trešo pamatu tiek apgalvots, ka Komisijas lēmums nepiešķirt prasītājām maksimālo 50 % samazinājumu par sadarbību ir pamatots ar nepareiziem faktiem un ir acīmredzami kļūdains.
            
         
      (1)  Pamatnostādnes naudas soda aprēķināšanai, piemērojot Regulas Nr. 1/2003 23. panta 2. punkta a) apakšpunktu (OV 2006, C 210, 2. lpp.)